
<LOSTERTRYKKERM 


Fra  missionens  præsidentskab. 

Evangeliet  er  enkelt.  Det  er  slet  ikke  forvirrende,  og  der  er 
ikke  noget  gådefuldt  ved  det.  Del  er  en  enkelt  livsplan,  den 
bedste  livsplan,  og  angår  hvert  øjeblik  af  vort  liv.  Det  er  en  ar- 
bejdsplan, den  bedste  arbejdsplan.  Vi  har  vor  frie  vilje  med 
hensyn  til  den.  Ingen  vil  tvinge  os  til  at  påtage  os  den  eller 
følge  den.  Vi  kan  anerkende  den  hele  eller  den  halve,  eller  vi 
kan  helt  forkaste  den  og  blot  fjase  hele  vor  tid  bort.  Vi  kan 
påtage  os  den  eller  vi  kan  lade  den  ligge  efter  vort  eget  valg. 
Det  er  os  selv,  som  må  tage  beslutningen  og  holde  fast  ved 
resultaterne.  Men  når  vi  kommer  til  slutningen  af  vort  liv 
her  på  jorden,  skuffede,  sorgfulde  og  angrende,  og  har  undladt 
at  leve  op  til  det  mål,  som  Gud  forlanger  af  os,  har  vi  kun  os 
selv  at  dadle  for  det.  Vi  vil  selv  være  ansvarlige  for  det.  For 
vi  har  fået  den  plan,  som  vi  skulle  følge  her  på  jorden. 

Hvis  vi  anerkender  og  efterlever  kravene  fra  denne  evan- 
gelieplan,  eller  denne  livsmåde,  må  vi  opgive  nogle  verdslige 
ting,  men  den  tilfredsstillelse,  som  kommer  af  at  leve  et  bedre 
liv,  vil  give  rigelig  erstatning  for  disse  ofre.  Vi  vil  blive  lyk- 
kelige og  tilfredse  hele  livet,  skønt  vi  måske  vil  møde  mange 
prøver  på  vejen,  men  til  sidst  vil  vi  modtage  evigt  liv.  For 
evangeliet  er  simpelthen  den  bedst  mulige  livsplan  til  at  sikre 
den  største  lykke. 

Hele  planen  er  grundlagt  på  Jesus  og  hvad  Han  gjorde  for 
os.  Det  er  Hans  plan.  Han  er  vor  Forløser  og  giver  os  nogle 
bestemte  forjættelser.  Han  giver  os  ganske  gratis  et  opstanden t 
legeme.  Vi  læser  i  Johs.  11:25:  „Jeg  er  opstandelsen  og  livet; 
den,  som  tror  på  mig,  skal  leve,  om  han  end  dør." 

Planen  fordrer  vort  samarbejde.  Jesus  siger,  „at  alle,  som 
efterlever  Hans  love,  skal  få  det  mange  fold  igen  i  denne  tid 
og  i  den  kommende  verden  et  evigt  liv."    (Luk.  18:18-30). 

Evangeliets  plan  forlanger  af  os,  at  vi  villigt  skal  adlyde 
de  love,  der  sikrer  os  lykke,  den  eneste  ting,  vi  ønsker.  I  vir- 
keligheden giver  vi  slet  ikke  noget,  vi  modtager  alt.  Vi  kan  al- 
drig tilbagebetale  Jesus,  hvad  Han  har  gjort  for  os. 

Evangeliet  er  en  livsplan.  Den  sørger  for  os  hver  dag  i  vort 
liv  og  sikrer  os  fred,  lykke  og  evigt  liv. 

Missionspræsident  skabet. 

FASTE   OG   FASTEDAGEN 

Af  præsident  Milton  /?.  Hunter. 
Medlem  af  De  Halvfjers'  Råd. 

Som  en  del  af  gengivelsen  af  Jesu  Kristi  evangelium,  som  kom  til 
jorden  gennem  profeten  Joseph  Smith,  kom  Herrens  ord  til  de  sidste 
dages  hellige  som  følger:  „Og  jeg  giver  jer  den  befaling,  at  I  skal 
vedblive  i  bøn  og  faste  fra  denne  stund  af".  (Lære  og  Pagter  88:  76). 
Ethvert  medlem  af  Jesu  Kristi  Kirke  indgik,  når  han  blev  døbt,  en 
pagt  med  den  Evige  Fader  om  at  tjene  ham  og  holde  alle  hans  befa- 
linger; enhver  af  os  har  derfor  den  pagt  med  Gud  Faderen  og  hans 
Enbårne  Søn,  at  vi  skal  overholde  loven  om  faste  og  bøn.  Denne  pagt 
må  holdes,  hvis  vi  skal  bevise,  at  vi  er  trofaste  i  alle  de  ting,  som 
Herren  vor  Gud  befaler  os. 

Den  Evige  Fader  gav  i  sin  visdom  til  sine  børn  her  på  jorden  befa- 
lingerne om  at  faste  og  hede,  at  rense  deres  hjerter,  og  at  drage  nær 
til  ham  i  retfærdighed.  Loven  om  faste  er  sandsynligvis  lige  så  gam- 
mel som  den  menneskelige  familie;  og  den  er  blevet  fulgt  af  den 
Højestes  hellige  gennem  de  forskellige  uddelinger.  Ja,  formaningen 
til  de  sandhedssøgende  i  fordums  dage  var  følgende: 

Ja,  kom  til  ham  (Kristus)  og  giv  ham  jeres  hele  sjæl  som  et 
offer  til  ham  og  vedbliv  i  faste  og  bøn  og  hold  ud  til  enden; 
og  så  sandt,  som  Herren  lever,  skal  I  blive  frelst.   (Omni  1:  26). 

I  fordums  tider  gav  profeterne  gentagne  gange  Kirkens  medlem- 
mer den  befaling,  at  de  skulle  overholde  loven  om  faste  og  bøn.  For 
eksempel  blev  følgende,  i  Almas  dage,  meddelt  i  Mormons  Bog: 

Men  det  blev  befalet  Guds  børn,  at  de  ofte  skulle  komme 
sammen  og  forene  sig  i  faste  og  bøn  for  deres  vel,  der  ikke 
kendte  Gud.    (Alma  6:6). 

En  omhyggelig  undersøgelse  af  de  hellige  skrifter  åbenbarer  den 
kendsgerning,  at  de  fordums  profeter  hævdede,  at  for  at  opnå  en 
fuldendt  faste,  måtte  den  altid  være  ledsaget  af  inderlig  bøn,  eller, 
som  den  nephitiske  historieskriver  siger  —  ved  „kraftig  bøn". 
(3.  Nephi  27:1). 

Nogle  mennesker  er  tilbøjelige  til  at  betvivle  Herrens  visdom,  når 
han  befaler  sine  børn  at  faste  og  bede,  og  de  anstiller  undersøgelser 
angående  de  fordele,  der  opnås  derved.  Gud  har  imidlertid  ikke  la- 
det sine  børn  være  uden  svar  på  en  sådan  undersøgelse.  For 
eksempel  peger  Paulus,  hedningernes  apostel,  i  sit  brev  til  Korin- 
thierne  på  et  vigtigt  og  bemærkelsesværdigt  resultat.  Han  siger: 
„ for  at  I  kunne  have  ro  til  bønnen,  og  for  så  atter  at  være  sam- 
men, for  at  Satan  ikke  skal  friste,  fordi  I  ikke  formå  at  være  afhol- 
dende." (1.  Kor.  7:5).  Selv  hvis  dette  var  den  eneste  grund  til  faste 
og  bøn,  ville  den  være  retfærdiggjort;  vi  vil  imidlertid  omtale  flere 
andre  grunde. 

Kort  efter,  at  Jesu  Kristi  Kirke  var  genoprettet  på  jorden  i  de 
sidste    dage,    gav  Herren   de  hellige    en   befaling  angående   den   rette 

overholdelse  af  sabbaten.  I  tilknytning  til  andre  vigtige  instruktioner 
sagde  han: 

Og  for  at  du  kan  holde  dig  fuldstændig  uplettet  af  verden, 
skal  du  gå  til  bedehuset  og  ofre  dine  sakramenter  på  min  hel- 
lige dag.  Thi  sandelig  dette  er  en  dag,  der  er  bestemt  for  dig 
til  at  hvile  fra  dit  arbejde  og  tilegne  den  Allerhøjeste  din  an- 
dagt,   .sandelig,  dette  er  faste  og  bøn,  eller  med  andre  ord 

glæde  og  bøn.    (Lære  og  Pagter  59:  9 — 14). 

I  en  anden,  åbenbaring  til  Kirkens  medlemmer  kort  tid  derefter 
gav  Herren  en  erklæring,  som  med  stor  vægt  knytter  sig  til  det  fore- 
gående citat.  Han  fortalte  dem,  at  mange  af  dem,  som  havde  modta- 
get præstedømmet  „ vandrer  i  mørke  ved  højlys  dag.    Og  af  den 

grund  befalede  jeg  jer  at  sammenkalde  jeres  højtidelige  forsamling, 
så  jeres  faste  og  bedrøvelse  måtte  komme  op  for  den  Herre  Zebaoths 
øren."  (Lære  og  Pagter  95:6 — 7).  Det  er  således  øjensynligt,  at  Kir- 
kens medlemmer  i  ny  åbenbaring  såvel  som  i  Pauli  lærdomme  har 
modtaget  befaling  til  at  faste  og  bede  i  den  særlige  hensigt  at  holde 
sig  uplettet  fra  verdens  synder  og  fra  den  ondes  fristelser,  og  også 
for,  at  vi  kan  vandre  i  lyset,  ikke  blot  midt  om  dagen,  men  ved  alle 
lejligheder. 

Hvad  hver  enkelt  angår,  er  det  sandsynligt,  at  den  største  værdi, 
der  modtages  gennem  fasten,  er  den  åndelige.  Gennem  hjertets  ren- 
hed, faste  og  „kraftig  bøn"  bliver  det  fysiske  legeme  bragt  til  under- 
kastelse, og  den  åndelige  del  af  mennesket  bliver  den  fremherskende. 
På  denne  måde  bliver  hans  åndelige  kræfter  bragt  i  kontakt  med 
Guds  ånd,  og  han  bliver  i  stand  til  at  opnå  et  mere  fuldstændigt  sam- 
vær med  den  Evige  Fader  og  hans  Enbårne  Søn.  Således  bliver  men- 
nesket i  stand  til  at  få  større  åndelig  kraft  og  styrke  fra  den  usete 
verden  og  indpode  i  sit  liv  mere  af  det,  som  er  guddommeligt  og 
evigt.  .     . 

Med  henblik  på  den  åndelige  nytte,  der  kan  opnås  ved  lydighed 
mod  loven  om  faste  og  bøn,  udtalte  præsident  Joseph  F.  Smith  føl- 
gende rammende  kommentar: 

Herren  har  indstiftet  denne  lov;  den  er  enkel  og  fuldkom- 
men, baseret  på  fornuft  og  intelligens,  og  den  vil  resultere 

i  noget  godt  for  dem,  som  overholder  loven.    Den  vil  gøre 

legemet  ånden  underdanig,  og  således  skabe  samfund  med  den 
Helligånd  og  sikre  en  åndelig  styrke  og  kraft,  som  nationens 
folk  i  så  høj  grad  behøver.  Da  faste  altid  skulle  ledsages  af 
bøn,  ville  denne  lov  bringe  folket  nærmere  til  Gud,  og  bortlede 
deres  sind,  een  gang  om  måneden  i  hvert  fald,  fra  den  sinds- 
syge jagen  efter  verdslige  sager,  og  bringe  dem  i  øjeblikkelig 
kontakt  med  praktisk,  ren  og  ubesudlet  religion  —  at  besøge  de 
faderløse  og  enken,  og  holde  sig  uplettet  af  verdens  synder. 
For  religion  er  ikke  blot  at  tro  på  befalingerne,  del  er  at  over- 
holde dem.    (Gospel  Doctrine  s.  298—299). 

Kirkens  medlemmer  bør  gøres  bekendt  med  den  .kendsgerning,  at 
faste  og  bøn  ledsager  helbredelsen  af  de  syge,  de  lamme  og  de  blinde, 
uddrivelsen    af  djævle,  opvækkelse    af  de  døde  og  opnåelsen  af  nær 

kontakt  og  samfund  med  Gud.  Med  andre  ord,  præstedømmets  magt 
bliver  stærkere  udtrykt,  når  trofaste  hellige  faster  og  beder. 

Et  udmærket  eksempel  på  den  større  åndelige  magt,  der  opnås 
gennem  faste  og  bøn,  findes  i  Det  ny  Testamente.  Ved  en  vis  lej- 
lighed forsøgte  Jesu  apostle  at  uddrive  en  ond  ånd  fra  et  sygt  barn, 
men  deres  anstrengelser  var  forgæves.  Da  de  spurgte  Herren,  hvad 
de  havde  gjort  forkert,  bebrejdede  han  dem  deres  mangel  på  tro,  og 
så  fremkom  han  med  følgende  vigtige  kommentar:  „Men  denne  slags 
farer  ikke  ud  uden  ved  bøn  og  faste."  (Matt.  17:  21). 

En  omhyggelig  betragtning  af  de  gunstige  resultater,  opnået  gen- 
nem faste  og  bøn,  som  vi  har  beretning  om,  viser,  hvorledes  Manden 
fra  Galilæa  befalede  de  sidste  dages  hellige  at  overholde  denne  lov, 
nårsomhelst  de  ønsker  en  særlig  velsignelse  fra  vor  Himmelske 
Fader. 

Hvis  nogen  håber  at  opnå  den  største  gavn  af  faste  og  bøn,  er  det 
nødvendigt,  at  han  gør  alt,  hvad  der  står  i  hans  magt  for  at  rense  sit 
hjerte  og  komme  i  harmoni  med  den  usete  verden.  Ifølge  Joseph  F. 
Smith  skal  han 

afstå  fra  al  legemlig  nydelse  og  tilfredsstillelse (Ja, 

i  virkeligheden)    kan  det  let  ses  af  Skriften  og  særlig  fra 

Jesu  ord,  at  det  er  mere  vigtigt  at  opnå  den   sande   kærlighe- 
dens ånd  til  Gud  og  mennesker,  „renhed  i  hjertet  og  den  enkle- 
ste hensigt",    end    det  er  at  bringe  lovens  kolde  ord  omkring. 
(Gospel  Doctrine,  side  306). 
I  tilknytning    til    de    utallige  åndelige  velsignelser,    der    modtages 
gennem  overholdelse  af  fasteloven,  modtager  de  sidste  dages  hellige, 
som  viser  lydighed,  også  fysiske  velsignelser.    Faste  giver  deres  lege- 
mer hvile  fra  overdreven  spisning,  som  størstedelen  af  os  sædvanlig- 
vis  forfalder  til.    Præsident  Smith  gjorde   følgende   bemærkning   an- 
gående  faste:   „ den   vil   henlede   opmærksomheden   på   den   synd 

at  spise  for  meget."   (Gospel  Doctrine,  side  298). 

Herren  ikke  alene  befalede  de  hellige  at  faste  og  bede,  men  han 
oprettede  også  i  sin  Kirke  en  fastedag,  som  skulle  overholdes  en  gang 
hver  måned.  Kirkens  sædvane  i  vore  dage  er  at  holde  den  første  søn- 
dag i  hver  måned  som  fastedag. 

På  denne  hellige  dag  er  det,  ifølge  præsident  Joseph  F.  Smith: 

loven  for  de  sidste  dages  hellige,  som  det  forstås  af  Kir- 
kens autoriteter,  at  mad  og  drikke  ikke  skal  nydes  i  fireogtyve 
timer,  „fra  aften  til  aften".    (Gospel  Doctrine,  side  306). 

Den  lov  at  afstå  fra  både  føde  og  vand  på  fastedagen,  er  fuldstæn- 
dig i  overensstemmelse  med  den  lov,  der  blev  givet  til  det  gamle 
Israel.  For  eksempel  gik  Moses,  før  han  modtog  de  ti  bud,  op  på 
bjerget,  hvor  han  fastede  og  bad  til  Herren    i    fyrretyve  dage.    Den 

gode  Bog  beretter,  at  „ han  åd  ikke  brød  og  drak  ikke  vand"    (2. 

Mosebog  34:28;  se  også  5.  Mosebog  9:9).  En  beretning,  som  er 
kendt  af  os  alle,  er  den,  hvori  profeten  Esther  kaldte  folket  til  at 
faste  og  bede,  for  at  Gud  kunne  bevare  dem  fra  undergang,  idet  han 

sagde  til  dem:    „ Faster  for  mig,  og  I  skulle   ikke  æde,   ej   heller 

drikke  i  tre  dage,  nat  og  dag."   (Esther  4:  16). 

Det  er  en  af  de  vigtigste  love  i  evangeliet,  som  det  er  gengivet  af 
Herren  i  de  sidste  dage,  at  Kirkens  medlemmer  skal  sørge  for  de  fat- 
tige blandt  dem.  Følgende  uddrag  af  Lære  og  Pagter  er  typistk  for 
flere  af  de  åbenbaringer,  hvor  Herren  bekendtgjorde  sin  vilje  an- 
gående dette  emne: 

Og  se,  da  skal  du  komme  de  fattige  i  hu  og  indvie  en  del  af 

din  formue  til  deres  underhold Og  hvad  I  således  skænker 

de  fattige  af  jeres  midler,  det  gør  I  mod  mig (Lære  og  Pag- 
ter 42:30—31). 

Om  nogen  derfor  tager  af  den  overflod,  som  jeg  har  beredt, 
og  ikke  giver    sin   del   deraf    til    de  fattige  og  trængende  efter 
evangeliets  lov,  skal  han  opløfte  sine  øjne  i  helvede  i  pine  sam- 
men med  de  ugudelige.    (Lære  og  Pagter  104:  18). 
Og  ved  en  anden  lejlighed  sagde  Herren  : 

Ve  jer,  I  rige,  som  ikke  vil  give  de  fattige  af  jeres  ejendele; 
thi  jeres  rigdomme  vil  fordærve  jeres  sjæle,  og  på  hjemsøgel- 
sens,  dommens  og  vredens  dag  vil  jeres  klage  være :  Høsten  er 
forbi,  sommeren  er  endt,  og  min  sjæl  er  ikke  frelst.  (Lære  og 
Pagter  50:  16). 

For  at  skaffe  hjælp  til  de  fattige,  er  en  meget  betydningsfuld  og 
vigtig  del  af  fastedagens  lov  fasteofferet.  Det  er  Herrens  vilje  og 
Kirkens  lære,  at  Kirkens  medlemmer  afstår  fra  to  på  hinanden  føl- 
gende måltider  på  fastedagen  (om  morgenen  og  om  middagen),  og  at 
de  giver  det  beløb,  som  disse  to  måltider  ville  koste,  til  Kirken  som 
fasteoffer.  Disse  penge  bliver  brugt  til  at  drage  omsorg  for  de  af 
Kirkens  medlemmer  over  hele  verden,  som  trænger  hårdt  til  hjælp. 

Hvis  fasteoffer-loven  blev  trofast  overholdt,  ville  en  umådelig  stor 
sum  penge  blive  modtaget  af  Kirken  hvert  år  uden  ekstra  udgift  for 
dens  medlemmer.  Da  de  hellige  ville  have  afstået  fra  to  måltider 
hver  fastedag,  ville  udgifterne  til  disse  to  måltider  have  været  sparet; 
og  det  tilsvarende  beløb  ville  gives  til  Kirken,  og  derved  bidrage  til 
at  skaffe  tilstrækkelige  penge  til  at  drage  omsorg  for  alle  Guds  fat- 
tige hellige  over  hele  verden.  Dette  er  et  smukt  og  storslået  princip 
angående  de  helliges  timelige  frelse. 

På  basis  af  de  beløb,  der  er  betalt  i  fasteoffer  til  Kirken  i  løbet  af 
de  sidste  par  år,  tilstår  de  sidste  dages  hellige  gennem  deres  hand- 
linger, at  de  får  deres  måltider  for  omkring  30  øre  for  hver  person. 
Ville  nogen  af  os,  som  påstår,  at  vi  er  den  Højestes  hellige,  føle  os 
stolte  ved  at  bringe  60  øre  til  vor  nødlidende  næste  og  sige  til  ham: 
„Tag  disse  penge  og  køb  dig  to  gode  måltider  mad!"  Svaret  er:  „Nej, 
vi  ville  ikke  være  stolte.   Vi  ville  skamme  os." 

Intet  under,  at  Herren  gennem  sin  hellige  profet  erklærede:  „Mon 
et  menneske  tør  bedrage  Gud?  Thi  I  bedrage  mig,  og  dog  sige  I: 
Hvormed  have  vi  bedraget  dig?  Med  tienden  og  afgiften!"  (Mal.  3:8; 
3.  Nephi  24;  8).  Det  er  ganske  øjensynligt,  at  som  en  Kirke  er  vi  ikke 
ærlige  overfor  vor  Fader  i  himlen  med  hensyn  til  at  betale  fasteoffer. 

Der  er  i  dag  over  en  million  mennesker,  som  er  medlemmer  af  Jesu 

Kristi  Kirke  af  Sidste  Dages  Hellige.  Hvis  de  alle  ville  være  ærlige  i 
at  overholde  fasteoffer-loven,  og  hvis  de  to  måltider,  som  de  afstår 
fra  at  spise  hver  måned,  blev  regnet  til  kr.  1.75  pr.  måltid,  ville 
Kirken  modtage  over  40  millioner  kroner  hvert  år.  Hvis  de  hellige 
ville  anslå,  at  hvert  måltid  var  kr.  3.50  værd,  ville  Kirken  modtage 
over  80  millioner  kroner  om  året.  Forestil  Dem  den  usigelige  mæng- 
de godt,  der  kunne  udføres,  hvis  alle  Kirkens  medlemmer  ville  leve  i 
overensstemmelse  med  fastedags-befalingen  fra  Gud  ved  at  faste  og 
betale  et  ærligt  fasteoffer.  Disse  hidrag  ville  ikke  alene  kunne  drage 
omsorg  for  alle  de  trængende  i  Kirken,  men  under  normale  omstæn- 
digheder ville  der  blive  et  stort  beløb  tilovers,  som  kunne  bruges  til 
andre  formål,  der  ville  være  ønskelige  til  at  opbygge  Guds  rige. 

Kirkens  autoriteter  gør  ikke  noget  forsøg  på  at  fortælle- hvert  en- 
kelt medlem,  hvor  meget  hans  eller  hendes  måltid  er  værd,  og  hvor 
meget  fasteoffer  han  eller  hun  bør  betale.  Denne  afgørelse  er  over- 
ladt til  hver  enkelt  person.  Det  vigtigste  for  hver  sidste  dages  hellig 
er  imidlertid  at  være  sikker  på,  at  han  er  ærlig  overfor  Herren  ved 
at  give  i  hvert  fald  udgifterne  til  to  gennemsnits-måltider,  som  han 
ville  have  spist. 

Hvis  alle  de  hellige  over  hele  verden  fra  dette  øjeblik  af  ville  være 
trofaste  med  at  holde  Guds  befalinger  om  at  faste,  at  bede,  at  betale 
et  ærligt  fasteoffer,  at  holde  vore  hjerter  rene  og  ubesmittede,  og  at 
vandre  på  sandhedens  og  retfærdighedens  stier  i  alle  henseender,  vil 
vor  Fader  i  himlen  udgyde  utallige  velsignelser  over  os.  Vi  ville  så 
vise  os  værdige  til  de  talløse  velsignelser,  som  vi  modtager  fra  dag 
til  dag  fra  vor  alvise  Velgører,  og  vi  ville  blive  modtaget  af  Menneske- 
sønnen som  den  Højestes  sande  hellige. 


j  Som  svar  på  et  spørgsmål,  der  er  kommet  fra  missionsmar-  i 
i  ken  med  hensyn  til  evangeliets  forkyndelse  i  åndeverdenen,  \ 
\  bringer  vi  hermed  en  artikel  fra  „Bikuben"  den  20.  marts  1935,  j 
j  nemlig  uddrag  af  en   tale   „Åndeverdenen"  af  Parley  P.  Pratt. 

Åndeverdenen. 

Af  Parley  P.  Pratt. 

Menneskets  ånd  består  af  en  organisation  af  åndelige  elementer  i 
lighed  med  det  kødelige  tabernakel.  Den  besidder  alle  organer  og 
dele,  svarende  til  det  ydre  legeme. 

Åndens  tilstedeværelse  i  legemet  levendegør  og  viser  sig  ved  frivil- 
lige bevægelser,  som  forudsætter  en  fri  vilje,  der  kun  besiddes  af 
individuelle  væsener. 

Når  ånden  forlader  legemet,  siges  det  at  være  dødt  —  den  livgi- 
vende del  er  borte,  er  vandret  til  åndernes  verden. 

Åndeverdenen  er  ikke  himmelen,  hvor  Faderen,   Sønnen   og  andre 

hellige  væsener  bor,  men  en  mellemliggende  tilværelse,  en  prøve- 
stand, et  sted  til  forberedelse  og  fremskridt,  hvor  ånderne  lutres  og 
forbedres,  og  hvor  de,  hvis  de  er  værdige,  kan  modtage  kundskab 
om  evangeliet.  Det  er  et  sted,  hvor  evangeliet  forkyndes,  hvor  tro, 
omvendelse,  håb  og  kærlighed  bliver  udøvet,  et  sted,  hvor  ånderne 
oppebier  legemets  opstandelse,  medens  det  for  de  ugudelige  er  et 
straffested,  en  skærsild  eller  et  helvede,  hvor  ånderne  straffes,  indtil 
forløsningens  time  kommer. 

Dens  beliggenhed  er  her  på  denne  planet,  hvorpå  vi  lever;  med 
andre  ord,  jorden  og  andre  lignende  planeter  har  deres  indvendige 
eller  åndelige  sfære  såvel  som  deres  udvendige  eller  legemlige  sfære. 
Den  ene  er  befolket  af  kødelige  tabernakler,  den  anden  af  ånder. 
Et  slør  er  draget  mellem  disse  sfærer,  hvorved  alt  i  den  åndelige 
sfære  usynliggøres  for  dem  i  den  legemlige. 

For  at  kunne  skue  ind  i  den  åndelige  verden  må  et  menneske 
levendegøres  ved  ånden;  sløret  må  løftes,  eller  de  legemlige  sanser 
må  forvandles,  så  at  de  bliver  afpassede  til  den  åndelige  sfære.  Den- 
ne tilstand  kaldes  syn,  henrykkelse,  „elair-voyanee",  osv.  Elemen- 
terne i  åndeverdenen  er  lige  så  virkelige  og  håndgribelige  for  ånde- 
lige organer,  som  legemlige  genstande  er   for  legemlige   organer. 

I  åndernes  verden  findes  alle  klasser  og  grader  af  fornuftsvæse- 
ner. For  eksempel  Jesus  Kristus  og  røveren  på  korset  gik  begge  til 
det  sted.  Men  den  ene  var  der  med  al  den  intelligens,  lykke,  barm- 
hjertighed og  kærlighed,  som  betegnede  en  lærer,  et  sendebud,  be- 
skikket til  at  bringe  glædelige  tidender  til  de  sagtmodige,  til  at  hel- 
brede dem,  som  har  et  sønderknust  hjerte,  til  at  husvale  dem,  som 
sørger,  til  at  forkynde  frihed  for  de  fangne  og  løsladelse  for  de 
bundne;  eller  med  andre  ord,  til  at  forkynde  evangeliet  til  ånderne, 
som  var  i  forvaring,  så  at  de  måtte  dømmes  som  mennesker  i  kø- 
det, men  leve  for  Gud  i  ånden.  Den  anden  derimod  var  der  som  en 
tyv  og  røver,  der  havde  udåndet  på  korset  for  en  forbrydelse,  og 
som  var  skyldig,  uvidende,  uforberedt  til  opstandelse  og  havde  nødig 
at  modtage  syndsforladelse  og  blive  belært  om  frelsningens  plan. 
Den  første  bød  farvel  til  åndernes  verden  på  den  tredie  dag  og 
vendte  tilbage  til  sit  kødelige  tabernakel,  med  hvilket  han  opsteg  til 
himmelen,  medens  den  anden  uden  tvivl  drager  fordel  af  det,  han 
har  hørt,  og  går  fremad  i  tro  og  håb,  ventende  på  opstandelsen. 

I  åndeverdenen  findes  apostle,  profeter,  ældster  og  medlemmer  af 
de  helliges  Kirke,  som  holder  præstedømmets  nøgler  og  myndighed 
til  at  lære,  opmuntre  og  trøste  deres  medånder  og  forkynder  dem 
Jesu  Kristi  evangelium. 

Der  findes  også  katoliker  og  protestanter  af  enhver  sekt,  som  alle 
må  blive  belært  og  komme  til  erkendelse  om  det  sande  og  uforander- 
lige evangelium  i  dets  fylde  og  renhed,  for  at  de  kan  dømmes,  som 
om  de  havde  haft  denne  lejlighed  i  livet.  Der  findes  også  jøder, 
muhamedanere    og  vantro,    som    ikke   troede   på  Kristus,   medens   de 

var  i  kødet.  Alle  disse  må  lære  og  komme  til  kundskab  om  den  kors- 
fæstcde  og  opstandne  forløser  og  høre  evangeliets  glade  budskab. 
Der  findes  også  alle  grader  af  hedninge-ånder  —  fra  den  ædle  og 
ophøjede  filosof,  poet,  patriot  eller  statsmand  fra  Grækenland  eller 
Rom,  såsom  Sokrates,  Plato,  osv.,  ned  til  den  mest  uciviliserede, 
vilde  kriger. 

Alle  disse  må  belæres  og  oplyses,  må  bøje  knæ  for  den  evige 
konge;  thi  befalingen  er  udgået,  at  hvert  knæ  skal  bøje  sig  for  ham 
og  hver  tunge  bekende  hans  magt. 

Hvilket  felt  for  arbejde  og  kærlighed  åbnes  her  ikke  for  apostlene 
og  ældsterne  af  de  helliges  Kirke!  De  vil  nu  bedre  kunne  forstå  ud- 
strækningen af  deres  guddommelige  mission  og  meningen  med  det 
store  bud:  „Prædiker  evangelium  for  al  skabningen".  I  dette  store 
arbejde  er  præstedømmet  for  det  meste  beskæftiget  under  opholdet 
i  åndeverdenen,  medens  de  venter  på  legemets  opstandelse,  og  sam- 
tidig bliver  de  selv  opbyggede,  forbedrede  og  modnede  i  den  gud- 
dommelige teologis  videnskab. 

Længden  af  opholdet  i  åndeverdenen  og  de  privilegier  og  grader 
af  nydelse  eller  straf,  som  tildeles,  beror  på  den  forberedelse,  der 
er  gjort  i  livet. 


Ny  missionspræsident. 

Fra  Det  Første  Præsidentskab  er  der  kommet  meddelelse  om,  at 
Junius  M.  Sorensen,  Salt  Lake  City,  er  kaldet  til  at  præsidere  over 
den  danske  mission. 

Præsident  Sorensen  bliver  ledsaget  af  sin  hustru,  Mary  G.  Soren- 
sen, og  deres  13-årige  søn,  David.  Præsident  og  søster  Sorensen  af- 
rejser fra  New  York  med  s.  s.  „Stockholm"  den  29.  juli  og  ankom- 
mer til  København  den  6.  august. 

Vi  byder  den  nye  missionspræsident  og  hans  familie  hjertelig  vel- 
kommen  til  Danmark. 


Fra  den  norske  mission  har  vi  modtaget  et  antal 
Vejen  til  fuldkommenhed. 

Af  præsident  Joseph  Fielding  Smith. 
Bogen,  der  er  oversat  til  norsk  efter  „The  way  to  perfec- 
tion",  vil  afhjælpe  et  stort  savn  i  den  danske  mission,  idet  den 
aldrig  har  været  udgivet  i  sin  helhed  på  dansk,  men  kun  har 
været  anvendt  i  lektiehefter  og  oversat  i  brudstykker.  Bogen 
er  smukt  indbundet  i  rødt  lærredsbind,  og  prisen  er  kr.  10,75. 
Bogen  kan  bestilles  på  missionskontoret,  Priorvej  12,  Koben- 
havn F.,  og  betalingen  bedes  venligst  indsendt  på  postgiro  nr. 
333.38  samtidig  med  bestillingen. 

Fortsat  artikel: 

MORMONEN 

Af  Marcus  Bach. 

„Jo,"  samtykkede  han,  „hvis  du  fortolker  det  på  den  rette  måde. 
Min  protestantisme  plejede  at  være  meget  svævende  angående,  hvad 
der  sker  efter  døden.  Mormonernes  lære  er  klar.  Menneskets  sjæl 
fortsætter  med  at  udvikle  sig  og  gå  fremad.  Hvis  det  er  sandt,  er  det 
lige  så  sandt,  at  Gud  selv  også  går  fremad." 

„Så  er  Gud  altid  et  skridt  foran?" 

„Du  kan  godt  udlægge  det  på  den  måde,"  svarede  Ted  alvorligt. 
„Og  hvorfor  ikke?  Når  drengen  nogensinde  op  til  sine  forældre?  Når 
den  ene  dag  nogensinde  op  til  den  næste?  Alting  er  fremadskriden- 
de, og  det  er  det  samme  med  Gud  og  mennesket." 

„Og  det,"  påstod  jeg,  „er,  hvad  jeg  forstår  ved  en  intellektuel  hin- 
dring." 

„Nå,  godt,"  forsikrede  Ted,  „enhver,  som  virkelig  søger,  vil  til  slut 
ende  i  Mormonkirken."  Hvortil  han  tilføjede  med  overbevisning: 
„Særlig  du." 

Jeg  kaldte  dette  hans  mormonske  modnings-proces.  Jeg  havde  lagt 
mærke  til  den  hos  mange  medlemmer  af  denne  tro.  Idet  de  instink- 
tivt bygger  tilliden  til  sig  selv  op,  blødgør  de  modstanden  hos  deres 
vordende  medlemmer.  Måske  var  dette  ikke  bevidst  eller  planlagt, 
det  så  meget  ud  som  den  naturlige  ifølge  af  deres  missionær-iver. 
Ligesom  den  påtrængende  enke,  der  i  lignelsen  nedbrød  dommerens 
modstand,  således  greb  Ted  enhver  lejlighed  til  at  nedbryde  min. 
Han  var  kommet  til  enighed  med  sig  selv,  og  nu  havde  han  sin  over- 
bevisning at  leve  efter.  Det  var  derfor  en  sag  om  religiøs  patriotisme 
•for  ham  at  bringe  mig  ind  i  sammenslutningen  af  dem,  der  troede  på 
denne  amerikanske  tro. 

Derfor  talte  han  med  uomtvistelig  tillid  om  de  principper,  som 
mormonerne  tror  på  og  som  protestanterne  nægter  at  anerkende. 
Læren  om  celestialt  ægteskab  var  en  af  de  ting,  som  vedkom  sagen. 
For  mig  var  denne  læresætning  en  ren  spekulativ  teori  om  slægtska- 
bet mellem  kønnene  i  det  kommende  liv.  For  Ted  var  den  et  moralsk 
begreb,  resultatet  af  guddommelig  åbenbaring.  Ægteskab,  påstod  han, 
var  blevet  stadfæstet  af  Jesus;  celestialt  ægteskab  af  Joseph  Smith. 

„Hvis  og  når  jeg  bliver  gift,"  betroede  han  mig,  „ønsker  jeg,  det 
skal  være  en  tempel-vielse.  De  løfter,  min  hustru  og  jeg  aflægger,  vil 
forene  os  for  tid  og  evighed." 

„Hvorfra  ved  du  det?" 

„Fordi  det  er  blevet  åbenbaret." 

„Men  lad  os  antage,  at  du  blev  skilt  og  gift  igen  — " 

„Skilt  efter  tempel-vielse?    Det  vil  slet  ikke  kunne  komme  på  tale." 

„Godt,  men  hvad  med  de  mænd,  der  havde  mere  end  een  hustru? 
Mænd  som  Brigham  Young,  der  havde  — " 

„Nitten." 

„Hvad  med  ham?" 

„Han  vil  leve  sammen  med  dem  under  de  samme  omstændigheder, 
som  han  gjorde  her." 

„Og  hvis  en  mands  hustru  dør  og  han  gifter  sig  igen,  vil  han  så 
have  to  hustruer  i  den  næste  verden?" 

„Livet  går  videre,"  svarede  Ted  med  en  stemme,  som  gjorde  det 
klart,  at  Gud  ville  vide,  hvorledes  han  skulle  drage  omsorg  for  alle 
sådanne  muligheder.  „Forbindelser,  som  er  indgået  i  denne  verden, 
vil  ganske  naturligt  fortsætte  i  den  kommende  verden.  Døden  er  i 
virkeligheden  kun  en  anden  fødsel.  Vi  lever  allerede  i  evigheden  nu, 
akkurat  som  vi  levede  i  evigheden,  før  vi  blev  sat  på  denne  jord.  Tag 
det  tilfælde,  at  en  mand  begår  selvmord.  Han  tror,  han  vil.  undslippe 
fra  visse  vilkår  eller  tilstande,  men  det  gør  han  ikke.  Han  vil  finde, 
at  han  har  de  samme  problemer  og  tanker  i  det  næste  liv,  som  han 
havde  her.  Kun  hans  opfattelse  af  værdierne  vil  være  anderledes  og 
han  må  revidere  sin  tankegang." 

Der  var  aldrig  nogen  brist  i  Teds  forsvarslinie.  Aldrig  krigsføren- 
de, men  ganske  vist  hårdnakket,  holdt  han  stillingen,  som  blev  un- 
derstøttet af  de  uovervindelige  kræfter,  som  havde  vist  sig  at  være 
så  afgørende  ved  oprettelsen  af  Jesu  Kristi  Kirke  af  Sidste  Dages 
Hellige.  Hverken  mine  fornuftslutninger  eller  mine  påskud  kunne 
fordrive  ham  fra  de  læresætninger,  som  for  mig  var  ladet  med  tusin- 
der „hvis". 

Der  var  mormonernes  ubegribelige  tro  på  dåb  for  de  døde.  Her 
var  et  fuldt  udarbejdet  og  indviklet  system,  hvorved  tempelarbejdere 
blev  døbt  som  stedfortrædere  for  folk,  som  var  døde  uden  mormo- 
nernes tro.  Denne  ceremoni  blev  udført  i  pragtfulde  templer,  million- 
dollars templer  i  Utah  i  Salt  Lake  City,  Logan,  St.  George  og  Manli; 
i  Arizona  i  Mesa;  i  Idaho  i  Idaho  Falls;  på  Hawaii  i  Laie  og  i  Canada 
i  Cardston,  Alberta. 

„Dåb  for  de  døde,"  mumlede  jeg.  „Tror  du,  det  ville  gøre  min 
bedstemoder  noget  godt  at  blive  døbt  ved  stedfortræder?" 

„Naturligvis  gør  jeg  det." 

„Hvordan?" 

„Fordi  Kirkens  krav  ville  blive  opfyldt,  et  guddommeligt  krav, 
indstiftet  ved  åbenbaring." 

„Jeg  kan  ikke  forestille  mig  Gud  gå  ind  for  den   slags  bogføring." 

„Det  er,"  svarede  han  med  eftertryk,  „fordi  du  ikke  tror,  at  du 
virkelig  vil  møde  dine  kære  i  livet  herefter.  Du  siger  måske  nok,  at 
du  tror  det,  men  jeg  ved,  hvad  jeg  følte  om  disse  ting,  da  jeg  endnu 
var  protestant.  Du  tror,  at  en  optegnelse  om  vort  liv  opbevares  et 
eller  andet  sted,  ikke?" 

„Jeg  tænker,  det  altsammen  er  låset  inde  hos  os  selv,  i  vor  under- 
bevidsthed eller  i  vor  sjæl  eller  i  nervecellerne  i  vor  hjerne  eller  et 
andet  lignende  sted.  Hvad  Bibelen  end  siger  om  en  livets  bog,  er  det 
altsammen  symbolsk." 

Døbefonten  i  Salt  Lake  Templet. 

„Det  tror  jeg  ikke,"  erklærede  Ted.  „Det  var  også  en  af  mine  pro- 
testant-fejl. Jeg  nærede  betænkeligheder  ved  at  tage  Bibelen  bogsta- 
veligt. Jeg  troede,  at  „Guds  hænder",  „Guds  øje",  „Gud,  som  går 
forbi"  kun  var  talemåder.  Det  er  det  ikke.  De  er  sande.  Blev  men- 
nesket ikke  skabt  i  Guds  billede?" 

„Men  betyder  det  ikke  blot  et  åndeligt  billede?"  spurgte  jeg. 

„Nej,"  svarede  Ted  fortroligt,  „det  betyder  også  en  fysisk  lighed. 
Bibelen  blev  ikke  skrevet  for  at  forvirre  folk.  Den  betyder  bogstave- 
ligt det,  som  den  siger.  Naturligvis  er  der  en  åndelig  mening  i  alting, 
hvis  det  er  det,  du  mener  med  symbolsk.  Men  vi  er  legemlige,  og  vi 
må  udføre  fysiske  handlinger.  Det  er  det,  det  betyder  med  dåb  for 
de  døde.  En  tempelarbejder  går  ned  i  vandet  i  dåbsbassinet,  og  ved 
denne  handling  bliver  han  stedfortræder  for  den  person,  for  hvem 
dåben  udføres.  Når  han  gør  dette,  har  den  person  et  eller  andet  sted 
i  livet  herefter  det  privilegium  at  modtage  eller  afslå  dåben.  Hvis 
han  modtager  den,  bliver  han  draget  ind  i  den  genoprettede  kirkes 
kreds.  Hvis  han  afslår  den,  står  han  udenfor  den  udvalgte  gruppe 
og  får  ikke  del  i  den  virkelige  herlighed." 

„Hvor  langt,"  spurgte  jeg,  „har  Kirken  i  sinde  at  gå  med  denne 
ceremoni?  Venter  den  at  døbe  nogen  for  hver  eneste  af  de  første 
amerikanere  og  de  første  protestanter  og  endda  længere  tilbage  end 
det?" 

„Så  langt  tilbage  som  Adam!"  udbrod  Ted.  „Det  er  en  del  af  det 
store  mormon-værk.  Jeg  har  i  sinde  at  få  udført  dåb  for  mine  for- 
fædre, så  langt  tilbage  som  jeg  kan.  Det  gør  enhver  aktiv  mormon. 
Kirken  har  det  mest  fuldkomne  og  virkningsfulde  genealogiske  sy- 
stem i  verden.  Den  har  i  sit  arkiv  næsten  10  millioner  navne  alle- 
rede. Missionærerne  arbejder  på  denne  genealogi  allevegne,  hvor  de 
kommer  hen.  Alle  hjælper  med.  Enhver  skulle  hjælpe  med  til  at 
samle  alle,  som  nogensinde  har  levet,  sammen  i  een  familie,  og  lige- 
ledes alle,  som  endnu  skal  fødes  —  for  antallet  på  dem,  der  skal 
fødes,  er  forudbestemt.  Deres  sjæle  eksisterer  allerede  i  Guds  rige. 
Er  det  ikke  en  vidunderlig  tanke?  Vi  kommer  fra  Gud,  og  vi  vender 
tilbage  til  Gud  for  at  blive  ligesom  Han.  Jeg  forventer  en  dag  at 
kunne  sidde  sammen  med  dem,  som  jeg  har  kendt  i  forudtilværelsen 
og  i  denne  tilværelse.  Jeg  venter  at  tale  med  Joseph  Smith  og 
Brigham  Young  og  alle  de  andre  profeter.  Og  jeg  venter  sikkert  at 
tale  med  Gud." 

Hvad  kunne  jeg  sige  til  en  sådan  overbevisning?  Hvem  kunne 
bryde  gennem  en  sådan  ubøjelig  tro? 

„Og  husk,"  formanede  Ted,  „dåb  for  de  døde  er  bibelsk.  Paulus 
omtaler  den  i  1.  Kor.  15:29:  „Hvad  ville  ellers  de  udrette,  som  lader 
sig  døbe  for  de  døde,  hvis  de  døde  ikke  oprejses?  Hvorfor  bliver 
de  da  døbt  for  de  døde?"  Hvis  et  menneske  skal  tro  på  evangeliet, 
hvorfor  så  ikke  tro  på  det  altsammen?"  (Fortsættes). 


TAK! 

Til  alle  missionærer,  søskende  og  venner,  som  glædede  os 
på  vor  sølvbryllupsdag  den  29.  juni  og  gjorde  dagen  til  et 
uforglemmeligt  minde  for  os,  vil  vi  gerne  sige  en  hjertelig 
tak.  Tak  for  hvert  kærligt  håndtryk,  tak  for  breve  og  tele- 
grammer, og  tak  for  de  smukke  blomster  og  gaver. 

Minnie    og   Edward    H.   Sørensen. 


G.   U.  F.- stævnet  i  Aarhus 

27.,  28.  og  29.  juni  1952. 

Ungdomsstævnet  i  Aarhus  indledtes  torsdag  aften  d.  26.  juni  med 
en  basketball-kamp  mellem  G.U.F.s  hold  fra  København  og  et  hold 
spillere  fra  Aarhus  Haandbold  Klub.  Kampen  blev  vundet  af  G.U.F.s 
hold  og  blev  overværet  af  mange  missionærer  og  søskende,  som  mo- 
rede sig  over  den  underholdende  kamp. 

Fredag  morgen  den  27.  juni  startede  udflugten  til  Himmelbjerget, 
lait   174    missionærer   og   søskende   deltog  i    turen,   der    foregik    med 

bus  fra  Aarhus  til  Silkeborg,  og  derfra  med  båd  gennem  de  smukke 
Silkeborgsøer  til  Himmelbjerget,  som  blev  besteget  til  fods.  Efter  et 
par  timers  ophold,  hvorunder  den  medbragte  mad  blev  fortæret,  be- 
gav vi  os  atter  ned  ad  bjerget  og  pr.  båd  og  bus  tilbage  til  Aarhus, 
hvortil  vi  ankom  kl.  16,30.  Det  var  en  vidunderlig  tur,  som  alle  de 
deltagende  nød  i  fuldeste  mål. 

Om  aftenen  afholdtes  Guld- 
og  Grønt  bal  i  Haandvær- 
kerforeningens  festsal,  hvor 
de  280  festklædte  deltagere 
samledes  kl.  20.  Et  missio- 
nærorkester leverede  musik- 
ken og  vakte  stor  begejstring 
blandt  de  unge  såvel  som 
blandt  de  ældre  deltagere, 
som  med  liv  og  lyst  deltog  i 
dansen.  I  aftenens  løb  var 
Opvisning  af  Horsens— Vejle.  der    opvisning     af    søskende 

fra  Vejle-Horsens  og  Aalborg. 
Unge  piger  fra  Aalborg  gav 
to  numre,  først  en  ameri- 
kansk folkedans  og  derefter 
en  dansk  folkedans.  De  var 
klædt  i  gyldne  og  grønne 
dragter,  ungdomsforeningens 
farver,  og  så  vældigt  godt 
ud.  Pigerne  fra  Horsens- 
Vejle  dansede  en  gammel 
dansk  folkedans  og  var  klædt 
i  smukke,  gamle  folkedrag- 
ter. Alle  numrene  blev  fremragende  udført  og  fremkaldte  da  også 
stort  og  velfortjent  bifald.  Ballet  sluttede  kl.  23,30  og  alle  deltagerne 
var  enige  om,  at  det  havde  været  en  dejlig  aften  og  en  stor  sukees. 

Lørdag  formiddag  og  eftermiddag  var  helliget  instruktionsmøder. 
Første  del  af  møderne  omhandlede  G.  U.  F.s  åbningsprogrammer. 
Aarhus  gren  præsenterede  et  program  „Turistbesøg  på  Tempelplad- 
sen", som  blev  glimrende  udført,  og  gav  de  andre  G.  U.  F.  bestyrel- 
ser en  ny  og  god  idé  om,  hvorledes  et  godt  åbningsprogram  kan  ud- 
føres. Derefter  var  der  diskussion  om  åbningsprogrammer.  Så 
fulgte  demonstration  af  et  helaftensprogram,  udmærket  fremfort  af 
medlemmer  fra  København  over  emnet  „Dersom  du  holder  mine 
bud  og  holder  ud  indtil  enden,  skal  du  have  et  evigt  liv."  (Lære  og 
Pagter  14:7).  Diskussion  over  helaftcnsprogrammer  fulgte.  Efter- 
middagen var  optaget  af  klassemøder  for  alle  medlemmer  og  funk- 
tionærer indenfor  G.  U.  F.  —  Formiddagens  møder  blev  overværet 
af  191  og  eftermiddagens  af  180. 


usning  af  Aalborg. 

Esbjerg:   Hørespil. 

det  poetiske  hørespil  „For- 
år", udført  af  medlemmer 
fra  Esbjerg  gren,  og  tilsidst 
det  alvorlige  og  tankevæk- 
kende skuespil  „Rosentræs- 
pianoet",  udført  af  medlem- 
mer fra  Odense  gren.  Alle 
tre  skuespil  blev  udført  med 
fremragende  dygtighed  af 
alle  de  medvirkende  og  vakte 
stor  begejstring  og  frem- 
kaldte stormende  og  beretti- 
get bifald    fra   den  tætfvldte 


Stævnet     fortsattes    lørdag 

aften  med  en  strålende  fest- 
aften, hvor  de  unge  fik  lej- 
lighed til  at  vise  deres  ev- 
ner og  talenter  i  skuespil, 
sang  og  musik.  Der  blev  op- 
ført ikke  mindre  end  tre 
forskellige  skuespil,  først 
det  morsomme  og  vittige 
lystspil  „Hvad  huset  for- 
mår", udfort  af  medlemmer 
fra  Randers  gren*),  dernæst 


Odense:  Skuespil. 


sal.  Ind  imellem  skuespillene  hørte  vi  missionær-koret  med  nogle  af 
deres  smukke  og  dygtigt  udførte  sange,  endvidere  et  musiknummer 
på  guitar  og  mundharpe  ved  missionærerne  Reed  Shepherd,  Dennis 
Carlsen  og  Grant  Gudmundsen,  en  piano-duet  ved  missionærerne 
Harold  A.  Larsen  og  Rex  C.  Erickson,  og  endelig  en  vittig  pantomime 
ved  missionærerne  Howard  Pedersen  og  LaMoine  D.  Anhder  med  led- 
sagende musik  ved  missionær  Reed  Shepherd.  Skønt  aftenen  trak 
meget  længe  ud,  vi  sluttede  først  kl.  23,  blev  tilhørerne  ikke  trætte, 
men  lyttede  med  usvækket  interesse  til  alle  de  dygigt  udførte  præsta- 
tioner, og  programmet  blev  gennemført  med  rosværdig  præcision  og 
hurtighed.   Tilstede  350. 

Søndag  morgen  indledtes  konferencen  med  en  hyldest  til  dagens 
sølvbrudepar,  missionspræsident  Edward  H.  Sørensen  og  søster 
Minnie  R.  Sørensen.  Efter  at  forsamlingen  havde  sunget  „Det  er  så 
yndigt  at  følges  ad",  overrakte  broder  Edvard  Christoffersen  på 
Odense  grens  vegne  en  smuk  vase  med  et  relief  af  den  nye  kirke- 
bygning i  Odense.  Derefter  overrakte  1.  rådgiver  i  missionspræsi- 
dentskabet,  præsident  Ejnar  Nielsen,  missionens  gave:  et  sølvfad 
med  sølvbrudeparrets  hjem  gennem  de  sidste  tre  år,  „Villaen"  ved 
siden  af  kirkebygningen   i   København,   indgraveret. 

*)  Desværre  har  vi  intet  billede  fra  Randers  grens  skuespil. 

Efter  dette  lille  intermezzo  gik  man  over  til  dagens  officielle  pro- 
gram, der  indledtes  med  en  sang  af  Odense  damekor,  og  derefter 
præsenteredes  G.  U.  F.s  valgsprog,  der  for  det  kommende  år  er  det 
samme  som  sidste  år,  af  Ivan  Jensen,  Silkeborg,  Ruth  Jespersen,  Kol- 
ding og  Inger  Sørensen,  Aalborg.  Derefter  fremførtes  „Syv  nøgler  til 


Syv  nøgler  til  et  brændende  vidnesbyrd. 

et  brændende  vidnesbyrd":  Ønskets  nøgle  ved  Werner  Rønne,  Ran- 
ders, Rønnens  nøgle  ved  Anna  Kristensen,  Hjørring,  Studiets  nøgle 
ved  Rent  Jensen,  København,  Ydmygelsens  nøgle  ved  Katrina  Søren- 
sen, Vejle,  Omvendelsens  nøgle  ved  Jens  Damgaard  Sørensen,  Ran- 
ders, Dåbens  nøgle  ved  Tove  Knudsen,  Odense,  og  Helligåndens  nøg- 
le ved  Ejnar  Due  Jensen,  Horsens.  Hver  enkelt  bar  en  stor  nøgle  og 
talte  i  personlige  ord  om,  hvorledes  man  erhverver  disse  nøgler.  Det 
var  meget  betagende. 

Efter  en  sang  „Mit  vidnesbyrd"  ved  Horsens  damekor  fik  de  unge 
lejlighed  til  at  bære  deres  vidnesbyrd,  og  mange  benyttede  sig 
heraf.  Det  var  et  vidunderligt  møde,  hvor  vi  alle  følte,  at  Guds  ånd 
var  tilstede  i  rigt  mål.  Tilstede  340. 

Konferencens  sidste  møde  var  søndag  aften.  Efter  den  indledende 
sang  og  bøn  sang  København  dameterzet  „Røn",  og  derefter  over- 
rakte missionspræsident  Edward  H.  Sørensen  Guld-Gleaner-nålen  til 
søster    Anna    Kovaltsenko,    Herning,    som    har    fuldført    alle    de    krav, 

der  fordres,  og  er  den  første  Guld-Gleanerpige  i  den  danske  mission. 
Efter  en  sang  ved  Horsens  damekor  talte  G.  U.  F.s  præsident,  Myles 
C.  Jones,  og  efter  endnu  en  sang,  „Brobyggeren",  ved  Aarhus  dame- 
terzet, talte  til  slut  missionspræsident  Edward  H.  Sørensen  og  op- 
fordrede i  indtrængende  ord  de  unge  til  at  holde  budene  og  frem- 
hævede især  vigtigheden  af  at  overholde  kyskhedens  lov.  Til  aller- 
sidst oplyste  præsident  Sørensen  os  om,  at  der  er  kaldet  en  ny  mis- 
sionspræsident, Junius  M.  Sørensen,  til  den  danske  mission,  og  at 
han  selv  og  hans  familie  snart  vil  forlade  os. 

Stævnet  sluttede  med  „Guds  ånd  som  en  ild",  og  vi  kan  med  sand- 
hed sige,  at  Guds  ånd  havde  hvilet  over  dette  stævne,  som  blev  en 
stor  sukces  i  alle  måder.  Tilstede  ved  det  afsluttende  møde  371. 

Alle  konferencens  møder  var  under  præsidium  af  missionspræsi- 
dent Edward  H.  Sørensen  og  under  ledelse  af  G.  U.  F.s  hovedbesty- 
relse: Myles  C.  Jones,  John  Boyd  Nielsen,  Marva  Sørensen  og  Fran- 
cille  Hansen.  M.  K. 


Efterårskonferencerne  1952  afholdes: 

Aalborg      27.,  28.  og  29.  september. 

Esbjerg       4.,     5.  og     0.  oktober. 

København    11.,   12.  og  13.  oktober. 

Aarhus       18.,  19.  og  20.  oktober. 

Odense       25.,  20.  og  27.  oktober. 

Missionspræsidentskal>et. 


Kredslærernes  budskab 


Trettende  trosartikel  (fortsat). 

Vi  tror,  at  vi  bør  være  kyske  

Der  er  et  spørgsmål,  som  stilles  alle,  før  de  kan  få  adgang  til  et 
Herrens  tempel,  og  del  lyder:    Er  du  moralsk  ren?  — 

Moralsk  renhed  er  et  bestemt  krav  fra  Kirken  til  hver  af  dens 
medlemmer  og  udelukkelse  er  deres  lod,  som  gentagne  gange  over- 
træder det  0.  bud.  —  Denne  regel  og  dette  bud  gælder  såvel  for  mand 
som  for  kvinde,  Kirken  gør  ikke  nogen  forskel  mellem  kønnene  i 
denne  henseende. 

Dette  bud  blev  givet  tidligt  i  menneskehedens  historie  —  blandt 
de  10  bud  —  og  er  blevet  gentaget  gang  på  gang.  —  Læs  f.  eks.  Alma 
39:  5  og  Lære  og  Pagter  42:  24,  42:  80—83,  03:  10—17. 

Legemet  er  åndens  tempel,  og  Guds  ånd  vil  ikke  bo  i  et  urent 
tempel.  —  Ved  overtrædelse  af  det  6.  bud  mister  et  menneske  derfor 
ånden  og  dens  vejledning  og  falder,  —  ja,  netop  falder  —  så  dybt,  så 
det  vanskeligt  kan  rejse  sig  igen,  falder  fra  den  snævre  sti,  som  fører 
til  livet,  og  derved  går  glip  af  sin  ophøjelse. 

Netop  fordi  et  menneske  har  ,så  meget  at  miste  ved  at  tabe  sin 
renhed,  er  dette  bud  så  vigtigt  og  så  strengt,  og  derfor  bliver  også 
de,  som  stadig  søger  templerne,  en  gang  hvert  år  påny  stillet  over 
for  spørgsmålet:    Er  du  moralsk  ren? 

Intet  bringer  så  megen  sorg  som  moralsk  urenhed,  og  ikke  på 
nogen  anden  måde  kan  medlemmer  skade  Kirken  mere  end  ved  et 
urent  liv.  —  Lad  derfor  hver  prøve  at  stille  spørgsmålet  til  sig  selv, 
og  er  der  noget  at  rette,  så  gør  det  nu.  Ejnar  Nielsen. 


„Nyt  fra  hjælpeorganisationerne" 


Kvindelig  hjælpeforenins*. 

Vi  har  nu  sluttet  sidste  års  studiekursus  og  har  modtaget  det  nye 
studiekursus  for  næste  år,  og  vi  synes,  det  er  ualmindeligt  godt  og 
vil  være  af  interesse  for  os  alle.    Bogen  vil  si>art  være  færdig. 

Vi  vil  gerne  opmuntre  Dem  alle  til  i  sommermånederne  at  lave  så 
meget  håndarbejde  som  muligt  til  bazarerne,  således  at  vi  til  efter- 
årskonfereneerne  og  vore  bazarer  kan  være  forberedt  i  god  tid  og 
have  nogle  fremragende  arbejder. 

Vi  vil  ligeledes  gerne  opmuntre  Dem  til  at  arbejde  på  begravelses- 
tøjet,  som  skal  findes  i  hver  gren  sammen  med  det  almindelige  vel- 
færdsarbejde. 

Vi  håber  inderligt,  at  alle  søstrene  og  vore  venner  vil  hjælpe  Kvin- 
delig hjælpeforenings  bestyrelser  med  at  fremme  vort  arbejde  som 
søstre  i  Kirken.  Meget  er  allerede  blevet  fuldført  i  året,  der  er  gået, 
og  det  er  en  glæde  at  se  fremgang,  som  de  Kvindelige  hjælpefor- 
eninger har  haft,  og  alt  det  arbejde,  som  de,  der  har  deltaget,  har 
udført. 

Vi  vil  gerne  komplimentere  Dem  alle,  og  takker  Dem  atter  for 
Deres  loyale  støtte,  og  beder  vor  Fader  i  himmelen  velsigne  Dem  alle. 

Kvindelig  hjælpeforenings  hovedbestyrelse. 

Randers:  Randers  Kvindelige  hjælpeforening  afholdt  lørdag  den 
17.  maj  en  bazar.  Et  udmærket  program,  bestående  af  oplæsning, 
mandolinsolo,  sangsolo,  kvartet  og  det  lille  skuespil  „Hendes  mands 
religion"  blev  udført.  Derefter  begyndte  salget  og  auktionen  af  de  fint 
udførte  broderier:  duge,  puder,  beklædningsgenstande  o.  m.  a.  Så 
var  der  igen  en  munter  afdeling  med  fortælling  af  historier,  og  sær- 
lig en  deklamation  „Skolelæreren"  vakte  stor  jubel.  Søstrenes  lækre 
desserter,  pølser  o.  m.   a.  havde  rivende   afsætning,  og  også  pilekast 

og  ringspil  havde    god   søgning.    Altsammen  bidrog    til    en  god   fest, 
også  økonmisk.    lait   fi2   overværede   festen.  S.  K. 

Odense:  Odense  Kvindelige  hjælpeforening  er  i  god  fremgang. 
Det  er  glædeligt  at  se,  hvorledes  arbejdet  skrider  frem,  og  Velfærds- 
komiteen  kan  allerede  nu  tage  stilling  til  anvendelsen  af  de  forskel- 
lige ting,  der  er  under  arbejde. 

Odense  Kvindelige  hjælpeforening  har  nu  to  gode  symaskiner, 
idet   de  netop  har  anskaffet  en   ny,  hvad   der  var  hårdt  tiltrængt. 

H.  R. 


Arbejdsmøde   i   Odense  Kvindelige   hjælpeforening. 

Under  G.  U.  F. -stævnet  i  Aarhus  blev  der  søndag  eftermiddag  den 
29.  juni  afholdt  et  møde  for  Kvindelig  hjælpeforenings  bestyrelser 
fra  hele  missionen.  De  fleste  af  vore  fjorten  organisationer  var 
repræsenteret  ved  en  eller  flere  søstre,  og  mødet  overværedes  end- 
videre af  missionspræsident  Edward  H.  Sørensen  og  de  to  rådgivere 
i  missionspræsidentsikabet,  præsident  Ejnar  Nielsen  og  præsident 
William  M.  Hansen.  lait  var  der  26  tilstede.  Før  det  egentlige  møde 
begyndte,  holdtes  en  lille  festlighed  for  dagens  sølvbrudepar,  mis- 
sionspræsident Edward  H.  Sørensen  og  søster  Minnie  B.  Sørensen. 
En  sang,  skrevet  til  lejligheden  af  Herning  Kvindelige  hjælpefore- 
ning, blev  sunget,  og  de  Kvindelige  hjælpeforeningers  gave,  to   sølv- 

Størstedelen   af  Kvindelig   hjælpeforenings    bestyrelser    i   den    danske 
mission  samlet   i  Aarhus   den  29.  juni   1952. 

bestik   i    Georg   Jensen    Sterlingsølv    samt    en    Aarhus-ske,    blev    over- 
rakt. 

Selve  mødet  blev  ledet  af  søster  Minnie  B.  Sørensen,  som  gav  for- 
skellige instruktioner,  og  endvidere  blev  der  af  forskellige  søstre 
talt  om  følgende  emner:  Funktionærmøder  i  Kvindelig  hjælpefore- 
ning —  Hvorledes  planlægger  man  en  god  bazar?  —  Hvorledes  af- 
holdes en  god  og  billig  fest  for  de  ældre?  —  Kredslærerindearbejdet 
—  Arbejdsmøder.  Desuden  fremvistes  forskellige  nye  og  reparerede 
beklædningsstykker,  forarbejdet  af  søstrene   ved   arbejdsmøderne. 

Under  mødet  serveredes  forfriskninger,  og  alle  søstrene  var  glade 
for  det  hyggelige  samvær  og  lejligheden  til  at  lære  hinanden  at 
kende. 

Kvindelig   hjælpeforenings    hovedbestyrelse. 

Søndagsskolen. 

En  kort  påmindelse:  Må  vi  i  korthed  påminde  Dem  om,  at  efter  at 
nadversangen  er  sunget,  skulle  der  være  et  meget  kort  præludium, 
før  nadververset  bliver  oplæst.  Efter  at  forsamlingen  har  gentaget 
nadververset,  skulle  der  igen  spilles  lidt  svag  musik,  hvorefter  nad- 
veren bliver  velsignet  og  omdelt  til  medlemmerne. 

Vi  har  fra  februar-nummeret  af  „Instructor"  taget  nogle  ord  fra 
nogle  af  de  tolv  apostle,  som  har  båret  vidnesbyrd  om  vigtigheden 
af  søndagsskolen. 

Hovedpunkter  i  evangeliets  lære:  I  min  barndom  var  de  religiøse 
lektier,  der  gjorde  mest  indtryk  på  mig,  dem  jeg  lærte  i  søndagssko- 
len. Nogle  ganske  få  søndagsskolelærerinder  står  imidlertid  endnu  i 
dag  i  min  erindring,  fordi  de  har  givet  mig  et  varigt  bidrag  til  min 
religiøse  opdragelse.    En  af  disse  lærerinder,  nu  hvidhåret  og  i  halv- 

fjerdserne,  besad  en  særlig  dygtighed,  syntes  det,  til  dybt  i  min  sjæl 
at  indprente  lektierne  om  Kirkens  historie,  dens  moral  og  evangeliets 
sandhed,  på  en  sådan  måde,  at  i  dag,  næsten  40  år  efter,  erindrer  jeg 
stadig  hendes  lektier  og  bliver  ledet  af  dem. 

Ældste  Harold  B.  Lee. 

Søndagsskolens  indflydelse:  Kirkens  søndagsskoler  har  den  vid- 
underlige lejlighed  at  opbygge  tro  og  vidnesbyrd  i  ungdommen.  Søn- 
dagsskolen har  den  største  procentdel  tilstedeværelse  af  alle  Kirkens 
møder;  og  derfor  har  den  lejlighed  til  at  berøre  flere  menneskers 
liv.  Ved  at  undervise  om  evangeliet  udøver  den  stor  indflydelse  på 
opbygningen  af  kærlighed   til   retskaffenhedens  principper. 

Ældste  Delbert  L.  Stapley. 

Undervis  ved  at  efterleve  evangeliet:  For  at  kunne  udføre  vor 
fortsatte  gerning  i  Kirkens  søndagsskoler  kræves  der  den  strengeste 
troskab  mod  evangeliets  enkle,  men  fundamentale  principper.  Vi 
tør  ikke  afvige  fra  dem,  hvis  vi  i  vore  børn  skal  skabe  et  fundamen- 
talt kendskab  til  og  et  sandt  vidnesbyrd  om  Jesu  Kristi  gengivne 
evangelium.  Ældste  Henri]  D.   Moyle, 

Året  er  nu  halvt  forbi.  Hvor  meget  har  vi  udrettet  for  at  fremme 
vor  søndagsskole?  Thi  det  er  søndagsskolens  mission  at  undervise 
om  evangeliet  på  enhver  mulig  måde.  Og  for  at  kunne  gå  fremad  med 
fortsat  held  må  vi  arbejde,  studere  og  være  et  levende  eksempel  om 
de  ting,  som  vi  underviser  i.  Undervis  Deres  medlemmer,  Deres 
venner  og  alle  dem,  der  undersøger  Kirken,  ved  at  efterleve 
evangeliet. 

Søndagsskolens  hovedbestyrelse. 

I*rimary. 

Bemærk:  Primary  historiebogen,  „Pioner-historier",  er  nu  færdig 
og  parat  til  brug  i  Primary  eller  for  hvem  der  ellers  er  interesseret. 
Den  er  fuld  af  små  pionerhistorier  og  med  mange  billeder  til  at  male. 
Pris  1,50. 

Aalborg:  Søndag  den  4.  maj  afholdt  vi  vort  Primary  søndag- 
aftenprogram.  Alle  børnene  kom  den  aften,  rene  og  pæne,  og  gjorde 
deres  allerbedste  for  at  vise  et  fint  program  for  deres  forældre. 
Søster  Falden  fortalte  en  historie,  som  holdt  interessen  fangen  hos 
børnene  såvelsom  hos  deres  forældre.  Der  var  101  tilstede  ved  deite 
møde,  og  vi  var  alle  taknemmelige  og  tilfredse,  for  vi  kan  sige,  al 
alle  tilhørerne  lyttede  opmærksomt  til  alt,  hvad  der  blev  sagt. 

Primary  bestyrelse. 

Odense:  Primary  afsluttede  i  år  sæsonen  med  en  lille  fest  på  en 
stor  altan.  Børnene  fik  kakao,  og  de  blev  udmærket  underholdt  af 
ældsterne  Hunt  og  Harmon.  Vejret  var  strålende  til  udendørs  lege; 
der  blev  sunget  sange  fra  Primarys  lille  sangbog.  Tilstede  20  børn 
og  9  voksne.  Venlig  hilsen 

Primary  Odense. 

Skive.  Primary  i  Skive  afholdt  torsdag  den  29.  maj  en  fest  som 
afslutning  på  vinterens  arbejde.  Festen  åbnedes  med  sang  og  bøn, 
hvorefter  børnene  morede  sig  med  forskellige  lege  og  et  par  små 
sketches.  Primarys  præsidentinde,  søster  Karen  Larsen,  serverede 
lagkage  for  børnene,  og  desuden  fik  de  hver  en  appelsin.  Festen 
sluttede  med  sang  og  bøn,  og  børnene  gik  hjem  efter  en  dejlig  efter- 
middag.   Tilstede  25.  E.  J. 


Vi  er  stolte  af  vore  Primary- 
organisationer! Af  det  arbejde, 
de  udfører,  af  de  aktiviteter, 
der  udvikler  børnene,  og  af  det 
arbejde,  som  lærerinderne  selv 
udfører. 

Billederne  viser  nogle  af  vo- 
re Primarybørn. 


Slagelse  Primary. 


Fredericia  Primary. 


Horsens  Primary. 


Horsens.  Den  4.  maj  havde  Horsens  Primary  søndag  aften-pro- 
grammet, og  børn  fra  seks  år  og  opefter  tog  del  på  programmet,  alle 
lykkelige  og  glade  for  at  gøre  deres  del,  og  det  var  en  stor  glæde  for 
alle  at  se,  hvordan  disse  små  børn  kunne  gøre  det,  som  blev  forlangt 
af  dem. 

Horsens  gren  har  mellem  20  og  30  børn,  men  vi  ønsker  at  få 
endnu  flere,  og  det  afhænger  af  os  selv  at  få  det  og  beholde  dem, 
som  vi  har,  da  det  gælder  om,  at  lærerinderne,  som  underviser  bør- 
nene, må  kende  hvert  enkelt  barn  og  finde  ud  af  at  gøre  det  bedste 
for  at  beholde  dem,  og  få  dem  opmuntret  til  at  bringe  nye  venner 
og  kammerater  med   sig   til   Primary. 

Primary  bestyrelsen   i  Horsens. 

Silkeborg.  Den  11.  juni  havde  Silkeborg  Primary  en  lille  fest  for 
børnene.  „Vi  gik  i  skoven  med  børnene,  der  legede  vi,  og  da  vi  kom 

tilbage,  var  der  dækket  bord,  og  børnene  fik  saftevand,  kage   og  is. 
Vi  havde  en  dejlig  dag.  Der  var  34   tilstede." 

Primary    bestyrelsen    i   Silkeborg. 

Sommermånederne  er  de  smukkeste  måneder  af  året.  Der  er 
smukt  allevegne.  Skolen  har  sommerferie,  og  det  er  ferietid.  Men 
tiden  går  hurtigt,  og  det  vil  ikke  vare  længe,  før  vi  igen  skal  samle 
vore  børn  sammen  V\  den  første  Primary.  Vi  har  nu  fået  hvilet  os, 
og  det  er  tid  til  at  begynde  forberedelserne  til  det  arbejde,  der  lig- 
ger foran  os.  I  morgen  er  det  måske  for  sent! 

Vi  er  alle  ansvarlige  overfor  Herren  for  værkets  fremgang,  lige 
så  vel  som  de,  der  præsiderer  over  os.  I  virkeligheden  behøver  vi 
Kirken  mere,  end  Kirken  behøver  os.  Hvilket  privilegium  det  er  at 
hjælpe  i  det  små  ved  at  prædike  evangeliet  for  Primary  børnene! 
Lad  os  ikke  gøre  den  opgave  at  undervise  til  en  biting  i  vort  liv. 
Det  er  vor  pligt  at  gøre,  hvad  Herren  ønsker,  vi  skal  gøre.  Kirken 
beder  om,  at  Primary  arbejdet  udføres  fra  september  til  september. 
Det  skal  være  et  helårsprogram.  Lad  os  forberede  os  nu,  så  vi  til 
september  kan  få  en  „god  start",  som  vil  føre  os  igennem  lige  til 
september  1953! 

Primary  børnene  er  de  juveler,  som  skal  berige  vort  liv,  hvis  vi 
blot  drager  fordel  af  den  lejlighed,  vi  har.  De  er  de  kostbareste  ga- 
ver, som  vor  Fader  i  himlen  har  givet  os.  Vi  har  lejlighed  til  at  lede 
deres  skridt  ind  på  retfærdighedens  sti. 

Den,  som   hans   værk  fra  dag  til  dag 
har  udført  for  Hans  store  sag, 
og  tror,  det  er  Guds  vilje  så, 
den  sande  storhed  her   vil  nå. 

Må  vor  Fader  i  himlen  hjælpe  os  alle  til  at  være  klar  over  vigtig- 
heden af  at  stå  sammen  med  vor  Primary  „hele  året  igennem"  og 
til  i  fuldt  mål  at  påskønne  de  lejligheder,  vi  har  til  det. 

Primary   hovedbestyrelse. 

Ungdomsforeningen. 

Hovedbestyrelsen  vil  gerne  takke  alle  og  enhver,  der  overværede 
G.  U.  F.-stævnet  i  Aarhus,  og  også  bringe  en  særlig  tak  til  alle,  som 
deltog  på  den  ene  eller  den  anden  måde. 

Vi  håber,  at  den  samme  ånd,  som  fandtes  ved  stævnet,  vil  fortsætte 
gennem  hele  det  kommende  år,  og  derved  bidrage  til  at  opbygge  en 
endnu  bedre  G.  U.F.  her  i  den  danske  mission. 

Ærbødighed  i  ungdomsforeningen. 

Vore  møder  er  for  at  dyrke  Gud  i  en  atmosfære  af  orden  og  ær- 
bødighed.   Atmosfæren  på  de  steder,  hvor  vi  dyrker  Gud,  bør  til  alle 

tider  være  sådan,  at  vi  kan  føle  vor  himmelske  Faders  ånd  i  en  sådan 
udstrækning,  at  vi  ønsker  at  blive  bedre  mænd  og  kvinder,  drenge 
og  piger. 

Vore  ældre  søskende  burde  være  et  eksempel  for  de  yngre,  når  de 
kommer  ind  i  kirkebygningen  med  ærbødighedens  ånd.  Mange  af 
vore  søskende  føler,  at  det  er  et  sted,  hvor  de  skal  besøge  venner. 
Samtidig  med,  at  vi  ønsker  at  føle  venskabets  ånd  dér,  burde  det 
også  være  ærbødighedens  ånd. 

Vi  burde  hædre  vore  ledere  ved  at  være  rolige  og  lydige  mod  deres 
krav.  Vore  ledere  gør  deres  arbejde  for  vor  himmelske  Fader,  og  vi 
burde  hædre  dem  ved  at  afstå  fra  at  tale  højrøstet  i  Kirken. 

Fordi  vore  ungdomsmøder  bliver  afholdt  om  hverdagen,  tænkes 
der  ofte  ikke  tilstrækkeligt  på  ærbødighed.  Lige  meget  hvor  godt 
åbningsprogrammet  er,  uden  orden  og  ærbødighed  kan  vi  ikke  nyde 
det.  Det  samme  passer  på  enhver  klasse  og  enhver  aktivitet.  Ville 
nogen  af  os  overvære  en  koncert  og  sidde  og  tale  under  den?  Nej, 
det  ville  vi  ikke,  for  vi  ved,  at  man  så  ville  anmode  os  om  at  for- 
lade salen. 

Lad  os  altså  vise  mere  respekt  for,  mere  (kærlighed  til  og  mere 
påskønnelse  af  vore  ledere  og  huske,  at  vore  møder  er  for  at  dyrke 
Gud.  Alt,  hvad  der  forlanges  i  vor  store  Kirke,  er  samarbejde  til  at 
gennemføre  en  plan.  Lad  os  gøre  det  til  vort  mål  at  være  „mere  ær- 
bødige under  vore  møder  og  have  mere  respekt  for  vore  ledere." 

Ungdomsforeningens  hovedbestyrelse. 


Genealogisk  forening. 

Hele  vort  arbejde  her  på  jorden  af  det,  der  ligger  indenfor  Kir- 
ken, går  ud  på  at  gøre  os  fuldkomne,  så  vi  kan  få  del  i  Herrens  vel- 
signelser. 

Når  vi  forsømmer  at  gøre  Guds  vilje,  mister  vi  også  chancen  for 
at  få  af  Herrens  velsignelser. 

Herren  har  sagt,  at  det  er  nødvendigt  at  gå  gennem  dåben  for  at 
komme  i  Guds  rige,  og  det  har  vi  sidste  dages  hellige  efterkommet 
og  har  alle  gået  gennem  dåbens  port.  For  så  vidt  er  alt  jo  godt  — 
for  os! 

Men  kommer  vi  i  hu  vor  slægt,  som  er  gået  ind  i  døden  uden  at 
kunne  gøre  regning  på  del  i  de  velsignelser,  som  vi  håber  på,  af  den 
simple  grund,  at  de  ikke  har  annammet  Evangeliet  og  modtaget  då- 
ben? Må  det  ikke  være  håbløst  for  dem  nu  på  den  anden  side  at  se, 
at  de  er  ude  af  stand  til  at  kunne  gøre  noget,  fordi  de  ikke  har  mu- 
lighed for  at  kunne  blive  døbte. 

Se,  det  er  det  arbejde,  der  er  givet  os  at  kunne  udføre,  og  det  er 
en  af  de  chancer  vi  har  til  at  kunne  høs'te  velsignelser.  Husk  på  der 
og  tag  fat  på  det  genealogiske  arbejde  nu! 

Genealogisk  forenings  hovedbestyrelse. 

Fra  raissionsmarken 


Horsens:  Lørdag  den  10  .maj  afholdtes  en  grensbazar.  Aftenen 
indledtes  som  sædvanlig  med  et  kort  forprogram  bestående  af  mu- 
sik, sang  og  oplæsning,  hvorefter  man  begyndte  på  selve  bazaren. 
Aftenen  forløb  fint,  og  der  var  ca.  125  tilstede.  J.  W.  A. 

2.  juni  (2.  pinsedag)  afholdtes  en  udflugt  til  Munkebjerg,  hvor  vi 
mødtes  sammen  med  missionærer,  søskende  og  venner  fra  Vejle, 
Fredericia  og  Kolding. 

Vi  startede  fra  Horsens  kl.  8,30  medbringende  madpakker  og  godt 
humør  og  havde  en  god  tid  sammen  med  de  andre  dernede.  Hjem- 
komst ca.  kl.  20,30.  Vi  håber,  at  vi  snart  kan  komme  sammen  igen 
og  lære  de  andre  grene  bedre  at  kende.  ./.   W.  A. 


Odense:  Odense  grens  spejder- 
trop havde  deres  første  lejrtur  i 
Møllehøj  ved  Sdr.  Nærå.  Turen 
startede  lørdag  eftermiddag  den  7. 
juni  og  var  en  sukces  lige  fra 
starten.  Der  var  hyggeligt  lejrbål 
om  aftenen  og  spændende  wood- 
craft søndag  morgen.  En  dejlig 
søndagsskole  blev  afholdt,  og 
drengene  havde  derefter  nogle 
pragtfulde  timer  i  den  frie  natur; 
alt    i    alt    en    god    begyndelse    for 

Odense  trop. 

H.  R. 


Aalborg:  Lørdag  den  28.  maj  afholdt  G.  U.  F.  i  Aalborg  Guld- 
og  Grønt  bal  i  Kirkens  lille  sal.  Det  var  en  særdeles  vellykket  fest 
med  forskellig  underholdning;  blandt  andet  var  der  kvartet  og  solo 
af  missionærerne.  Aftenens  spændende  begivenhed  var  præsentatio- 
nen af  årets  Guld-  og  Grønt  dronning,  det  var  søster  Edith  Søren- 
sen, og  hendes  hofdamer  var  søster  Birthe  Wagner  og  høster  Gerda 
Andersen.  Derefter  var  der  salg  af  forfriskninger,  og  der  dansedes 
til  et  3-mands  orkester.  Kl.  23,45  sluttede  ballet.  Der  var  70  til- 
stede, deraf  en  del  besøgende.  Og  for  disse  besøgende  måtte  det 
være   et   smukt   vidnesbyrd    om    Kirken   at   se,   at   en    fest   med    dans 

kunne  forløbe  så  smukt,  uden  de  ting  som  kunne  gøre  en  sådan 
ifest  til  en  dårlig  oplevelse  for  de  unge.  Må  de  unge  blive  ved  med 
at  have  en  høj  moralsk  standard,  så  vil  Kirken  gå  fremad. 

E.  N. 

Den  2.  juni  (2.  pinsedag)  havde  Aalborg  søndagsskole  udflugt. 
Vi  samledes  ved  Kirken  til  andagt  og  tog  afsted  med  tog  og  på  cykle 
til  Skytteplantagen  ved  Vodskov,  hvor  vi  havde  nogle  dejlige  timer 
med  forskellige  lege,  boldspil,  løb  og  ture  gennem  skoven,  hvorefter 
vi  tømte  de  medbragte  madkurve.  Vi  var  80  deltagere  på  denne  i 
alle  måder  vellykkede  tur. 

M.  M. 


DAB 


ESBJERG: 

2  2.  maj  : 

Astrid  Rolshov  Pedersen  Peter- 
sen, døbt  af  ældste  Vernon  A. 
Hansen,  håndspålæggelse  af  sanv 
me. 

Lea  Seegert,  døbt  af  ældste  Rex 
C.  Erickson,  håndspålæggelse  af 
ældste  Keith  S.  Hone. 

Kent  Mortensen,  døbt  af  ældste 
Bertel  Olsen,  håndspålæggelse  af 
ældste  Allen  R.  Mickeisen. 

Leo  Andreas  Mortensen,  døbt  af 
ældste  Marcus  Gregersen,  hånds- 
pålæggelse af  ældste  Allen  R. 
Mickeisen. 

Anna  Margrethe  Olsen  Morten- 
sen, døbt  af  ældste  Harold  A. 
Larsen,  håndspålæggelse  af  æld- 
ste Allen  R.  Mickeisen. 


Yrsa  Minna  Ferniss  Hansen 
Jensen,  døbt  af  ældste  Gerald  C. 
Webb,  håndspålæggelse  af  ældste 
Willis  O.  Gurr. 

Jonna  Kirstine  Ferniss  Jensen, 
døbt  af  ældste  Willis  O.  Gurr. 
håndspålæggelse  af  ældste  Gerald 
C.  Webb. 

KØBENHAVN: 

15.     juni: 

Flemming  Andersson,  døbt  af 
ældste  John  Boyd  Nielsen,  hånds- 
pålæggelse af  ældste  Myles  C.  Jo- 
nes. 

Tom  Norup  Nielsen,  døbt  af  æld- 
ste Myles  C.  Jones,  håndspålæg- 
gelse af  ældste  John  Boyd  Niel- 
sen. 


Velsignelser: 

Aalborg:    23.   juni:     Otto   Træden     og    Erna   Jørgensen    Trædens 
datter,  Ane  Marie  Træden,  velsignet  af  ældste  Jarvis  Andersen. 

København:  4.  maj:  Bent  Hall  Mouritzen  og  Karen  Margrethe 
Petersen  Mouritzens  datter,  Susan  Hall  Mouritzen,  velsignet  af  ældste 
Myles  C.  Jones. 

Emigrationer: 

København:  Vilhelm  Alfred  Otto  Bentzen  og  Helene  Marie  Si- 
monsen  Bentzen  er  emigreret  til  Vancouver,  Canada. 

Odense:  Den  26.  maj  emigrerede  Karl  Alfred  Møller  Carlsen, 
Karoline  Johanne  Carlsen  og  Tove  Johanne  Kirstine  Møller  Carlsen' 
til  Salt  Lake  City,  Utah. 

Esbjerg:  Den  11.  juni  emigrerede  Aage  Voss  Nagel  til  Calgary, 
Alberta,  Canada. 

Udelukkelser: 

Esbjerg:  o.  maj:    Sonja  Magdalene  Mathiasen  Christiansen. 
København:  18.  juni:   Kirstein  Viggo  Kirsted. 


Missionærankomster: 

Den  13.  juni  ankom  Victor  Christian  Fonnesbech  fra  Logan,  Utah, 
og  er  beskikket  til  at  arbejde  i  Esbjerg. 

En  ny  kvindelig  missionær,  Deborah  Flin- 
ders, født  på  Rigshospitalet  den  2.  juli  1952 
kl.  5.45,  er  ankommet  til  den  danske  mission 
og  skal  arbejde  sammen  med  sine  forældre, 
ældste  Kay  L.  Flinders  og  søster  Juanita  M. 
Flinders,  i  København. 


Missionærforflyttelser : 

30.  juni:  Kay  R.  Peterson  fra  Nyborg  til  Odense. 
Arden  A.  Vance  fra  Nyborg  til  Odense. 
Delmer  E.  Hunt  fra  Odense  til  Kolding. 
Val  Gene  Day  fra  Horsens  til  Helsingør. 
Willis  O.  Gurr  fra  Kolding  til  København. 
Douglas  R.  Harmon  fra  Odense  til  København. 
Richard  P.  Ivie  fra  Helsingør  til  København. 
Paul  William  Poppe  fra  Randers  til  Vejle. 
Rolynn  D.  Hansen  fra  Esbjerg  til  Randers. 
Gaylen  S.  Rigby  fra  Aarhus  til  Horsens. 
Harold   Petersen  fra  Løgstør  til   Aarhus. 
Thomas  J.  Patten  fra  Skive  til  Løgstør. 
Don  Lee  Decker  fra  Hjørring  til  Skive. 
Keith  A.  Pedersen  fra  Vejle  til  Hjørring. 

Nyborg. 

Ældsterne  Kay  R.  Petersen  og  Arden  A.  Vance  er  forflyttet  til 
Odense,  men  Kirken  holder  stadig  forbindelse  med  Nyborg  hver 
søndag. 

